Nariadenie Komisie (ES) č. 2309/2003
z 29. decembra 2003,
ktorým sa menia a dopĺňajú prílohy III B, IV a VI k nariadeniu Rady (ES) č. 517/94 týkajúceho sa textilných kvót pre rok 2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 517/94 zo 7. marca 1994 o spoločných pravidlách pre dovozy textilných výrobkov z určitých tretích krajín, ktoré nie sú zahrnuté dvojstrannými dohodami, protokolmi alebo inými opatreniami, alebo inými osobitnými pravidlami pre dovoz do spoločenstva [1], najmä na jeho článok 5 ods. 2,
keďže:
(1) Nariadenie (ES) č. 517/94 stanovuje ročné množstvové limity pre určité textilné výrobky s pôvodom v Srbsku a Čiernej Hore a v Severnej Kórei.
(2) Od mája 2004 Európska únia zaradí desať nových členských štátov. Článok 6 ods. 7 Aktu o pristúpení stanovuje, že nové členské štáty budú uplatňovať spoločný obchodný postup v oblasti textilu a že množstvové limity uplatňované spoločenstvom na dovozy textilu a textilných výrobkov musia byť upravené s prihliadnutím na prístup nových členských štátov do spoločenstva. Množstvové obmedzenia uplatniteľné na dovozy určitých textilných výrobkov z tretích krajín do rozšíreného spoločenstva musia byť preto upravené tak, aby zahŕňali dovozy do desiatich nových členských štátov. Preto je potrebné zmeniť a doplniť určité prílohy k nariadeniu (ES) č. 517/94.
(3) Je vhodné použiť metodológiu pre zmeny a doplnky množstiev, ktoré sa berú do úvahy z hľadiska tradičných dovozov do nových členských štátov v úprave nových úrovní kvót. Vzorec, ktorý sa skladá z dovozov za posledné tri roky z tretích krajín do desiatich nových členských štátov, upravený pro rata temporis, môže zaistiť primeranú mieru dôležitých tokov. Obdobie rokov 2002 až 2004 sa vybralo ako najdôležitejšie, pretože predstavuje najnovšie informácie o dovozoch textilných výrobkov a oblečenia v desiatich nových členských štátoch.
(4) Prílohy III B, IV a VI k nariadeniu (EHS) č. 517/94 preto treba zmeniť a doplniť na zoznam úrovní kvót uplatniteľných na rok 2004. Podrobné pravidlá určujúce pridelenie kvót na rok 2004 sú tie, ktoré obsahuje nariadenie Komisie (ES) č. 2308/2003 z 29. decembra 2003 o riadení textilných kvót stanovených podľa nariadenia (ES) č. 517/94 na rok 2004 [2].
(5) Nariadenie (ES) č. 517/94 je preto potrebné zmeniť a doplniť.
(6) Opatrenia ustanovené v tomto nariadení sú v súlade so stanoviskom Výboru pre textil ustanoveného článkom 25 nariadenia (ES) č. 517/94,
PRIJALA TOTO NARIADENIE:
Článok 1
Prílohy III B, IV a VI k nariadeniu (ES) č. 517/94 sa menia a dopĺňajú tak, ako je ustanovené v prílohe k tomuto nariadeniu.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 29. decembra 2003